Fritz Erich Georg Eduard von Manstein (24 November 1887 - 9 Junie 1973) was 'n Duitse bevelvoerder van die Wehrmacht, die gewapende magte van Nazi-Duitsland gedurende die Tweede Wêreldoorlog. Hy behaal die rang van veldmaarskalk. Gebore in 'n aristokratiese Pruisiese familie met 'n lang geskiedenis van militêre diens, het Manstein op 'n jong ouderdom by die leër aangesluit en diens gedoen aan beide die Westelike en Oostelike Front gedurende die Eerste Wêreldoorlog (1914-18). Hy het aan die einde van die oorlog die rang van kaptein gehad en was aktief in die tussen oorlogtydperk om Duitsland te help om haar gewapende magte te herbou. In September 1939, tydens die inval in Pole aan die begin van die Tweede Wêreldoorlog, dien hy as stafhoof by Gerd von Rundstedt se leërgroep Suid. Adolf Hitler het die strategie van Manstein vir die inval in Frankryk van Mei 1940 gekies, 'n plan wat later deur Franz Halder en ander lede van die Hoogste Bevelsorde verfyn is.